ททท.มั่นใจปีนี้นักท่องเที่ยวต่างชาติทะลุ 10 ล้านคน สร้างรายได้รวมไม่ต่ำกว่า 1.5 ล้านล้านบาท
นาย ยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ภาพรวมการท่องเที่ยวปีนี้มั่นใจว่าจำนวนนักท่องเที่ยวต่างชาติที่เดินทางเข้าประเทศไทยจะถึงเป้าหมายที่ตั้งไว้ 10 ล้านคน แม้นักท่องเที่ยวจีนจะยังไม่เข้ามาก็ตาม โดยไตรมาส 4 คาดว่าจะมีนักท่องเที่ยวต่างชาติไม่น้อยกว่า 1.5 ล้านคน/เดือน เป็นการฟื้นตัวร้อยละ50 เมื่อเทียบกับปี 2562 ก่อนช่วงสถานการณ์การแพร่ระบาดของโควิด-19 ซึ่งเคยมีนักท่องเที่ยวต่างชาติเฉลี่ย 3 ล้านคน/เดือน สำหรับตัวเลขนักท่องเที่ยวต่างชาติที่เดินทางเข้าประเทศไทยแล้วล่าสุดอยู่ที่ 7.39 ล้านคน ตั้งเป้าหมายรายได้รวมจากการท่องเที่ยวทั้งปีนี้อยู่ที่ 1.5 ล้านล้านบาท และปี 2566 ตั้งเป้าไว้ที่ 20 ล้านคนสร้างรายได้เข้าประเทศกว่า 2.39 ล้านล้านบาท